Buat 1 alinea dalam bahasa Betawi dengan unsur argumentatif.

Saban murid punya pelajaran yang jia demenin ama gedekin. Kalo udah demen ama itu pelajaran, jia bakalan betah banget. Kagak berasa tau-tau udah bel pulang, pelajaran udah abis aja. Kalo udah ngerasa gedek, dari sebelom belajar juga hawanya udah kagak semangeg kepengen belajar. Pas belajar udah uring-uringan pengen cepet mabur dari kelas. Soalnya, kalo udah gedek ama pelajaran itu di kelas berasa lama banget waktu. Murid-murid demen ama atu pelajaran lantaran gurunya emang enak. Misalnya, ada satu pelajaran yang jia kagak bisa-bisa banget. Cuman gara-gara itu guru cara ngajarnya enak, jia jadi demen-demen aja. Malahan, ada yang tadinya kagak demen ama pelajaran itu, lantaran gurunya enak neranginnya, jia jadi demen. Ada juga yang dasarnya pelajaran itu emang jia demenin banget gara-gara asik, kayak pelajaran olahraga yang bikin murid kagak di kelas mulu. Ngapain kek, yang penting kagak di kelas, jia udah demen banget saban mulai pelajaran itu. Murid juga demen ama satu pelajaran gara-gara sebelomnya udah tau kalo pelajaran itu kagak lama, apalagi adanya di jem terakirnya. Jadi, udah kebayang aja kalo pelajaran itu berati bakalan cepet pulang. Ada juga murid yang demen ama satu pelajaran, gara-gara kepake di idup sehari-ari. Tiap mau belajar, jia udah ngebayangin bakal dipraktekin pas nyampe rumah.